Broj: 711-I-1162-M-60/21-02-12

Zagreb, 18. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnice Željke Šarčević Grgić, općinske načelnice Općine Klana, za davanjem mišljenja Povjerenstva,** na 131. sjednici, održanoj 18. lipnja 2021., daje sljedeće

**MIŠLJENJE**

**I. Nema zapreke, u smislu odredbi ZSSI-a, da bračni drug dužnosnice Željke Šarčević Grgić, kao član glazbenog sastava „Gustafi“, nastupi na manifestaciji Općine Klana, kao i da za to primi honorar.**

**II. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnice** **Željke Šarčević Grgić, kao i otklanjanja svake sumnje da je dužnosnica na bilo koji način iskoristila svoj položaj u svrhu ostvarivanja privatnih interesa osobe s kojom se može smatrati povezanom u smislu članka 4. stavka 5. ZSSI-a, upućuje se dužnosnica Željka Šarčević Grgić da se izuzme, odnosno ovlasti svog zamjenika u vezi poduzimanja svih radnji vezanih za zasnivanje poslovnog odnosa između tijela u kojem obnaša javnu dužnost i glazbenog sastava u kojem je član njezin bračni drug, nevezano za okolnost primanja naknade glazbenog sastava „Gustafi“ za predmetni nastup, kao i da okolnost da je njezin bračni drug član glazbenog sastava „Gustafi“ deklarira javno, na internetskoj stranici Općine kao i na sjednici Općinskog vijeća.**

Obrazloženje

Zahtjev za davanjem mišljenja Povjerenstva podnijela je dužnosnica Željka Šarčević Grgić, općinske načelnice Općine Klana, U knjigama ulazne pošte zahtjev je zaprimljen pod poslovnim brojem: 711-U-2287-M-60/21-01-5. 11. lipnja 2021., povodom kojeg se vodi predmet broj M-60/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Željka Šarčević Grgić povodom obnašanja dužnosti općinske načelnice Općine Klana obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnom navodi da obnaša dužnost općinske načelnice Općine Klana, suprug joj je glazbenik i od 2013. godine je član glazbenog sastava Gustafi. U „bandu“ je kao gitarist, voditelj „banda“ je Edi Maruzin, koji honorare ostalim glazbenicima u bandu uplaćuje putem ugovora o autorskom djelu. Također, naručitelji komuniciraju i uplaćuju isključivo putem računa gospodina Maružina, odnosno njegove firme. Dužnosnicu zanima nalazi li se u situaciji sukoba interesa ukoliko „band“ Gustafi nastupi u Klani na općinskoj manifestaciji i ukoliko je uplatitelj Općina Klana. Navodi da bi se njezin suprug u svakom slučaju odrekao svog dijela honorara, jer želi besplatno nastupiti u mjestu u kojem živi, no zanima ju je li ona u tom slučaju u sukobu interesa. Naime, Gustafi su prije često nastupali u Klani, no otkad ona obnašam ovu dužnost nije se htjela dovesti u neugodnu situaciju pa stoga traži mišljenje.

Člankom 2. stavkom 1. ZSSI-a propisano je kako u obnašanju javne dužnosti dužnosnici ne smiju svoj privatni interes stavljati iznad javnog interesa, dok je člankom 2. stavkom 2. ZSSI-a propisano kako sukob interesa postoji kada su privatni interesi dužnosnika u suprotnosti s javnim, a posebice kada: privatni interes dužnosnika utječe na njegovu nepristranost u obavljanju javne dužnosti ili – se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili – privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, dok je člankom 5. stavkom 2. ZSSI-a propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Povjerenstvo ocjenjuje kako bi se situacija poslovnog odnosa između Općine Klana, kao tijela u kojem dužnosnica Željka Šarčević Grgić obnaša javnu dužnost i glazbenog sastava „Gustafi“, kojeg sastava je član osoba koja je s dužnosnicom povezana u smislu ZSSI-a, opravdano mogla smatrati okolnošću iz kojih proizlazi potencijalni sukob interesa dužnosnice, stoga je uputno da dužnosnica poduzme radnje kojima se štiti javni interes u cilju očuvanja vlastite vjerodostojnosti u obnašanju javne dužnosti općinske načelnice, ali i u cilju očuvanja povjerenja građana u tijela javne vlasti. Stoga Povjerenstvo upućuje dužnosnicu Željku Šarčević Grgić da se izuzme iz svih radnji vezanih za zasnivanje poslovnog odnosa između tijela u kojem obnaša javnu dužnost i glazbenog sastava član kojeg je njezin bračni drug, nevezano za okolnost primanja naknade glazbenog sastava „Gustafi“ za predmetni nastup. Također, Povjerenstvo upućuje dužnosnicu da okolnost da je njezin bračni drug član glazbenog sastava „Gustafi“ deklarira javno, odnosno na sjednici Općinskog vijeća.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Željka Šarčević Grgić, elektronička dostava
2. Objava na internetskoj stranici Povjerenstva
3. Pismohrana